Kommer na verdagte op gratis borg vrygelaat wordDie polisie in Mpumalanga het sy kommer uitgespreek nadat ŉ man wat van moord en roof beskuldig word op gratis borgtog vrygelaat is. Brig. Selvy Mohlala, woordvoerder van die polisie, sê Sanele Godfrey Sambo (22), ook bekend as “Spykos”, is Vrydag in die Kabokweni-landdroshof op gratis borgtog vrygelaat. Sambo staan tereg op twee aanklagte van moord, een van sakeroof en twee aanklagte vir die besit van ŉ ongelisensieerde vuurwapen en ammunisie. Sambo is in Junie verlede jaar in Prinsloostraat, Pretoria in hegtenis geneem nadat die polisie ŉ wenk ontvang het. Lt.genl. Thulani Ntobela, provinsiale polisiekommissaris, het Maandag sy kommer uitgespreek oor Sambo se vrylating. “Die polisie het onvermoeid gewerk om te verseker dat die verdagte in hegtenis geneem word nadat hy van sy bose optrede weggehardloop het. Ek is baie teleurgesteld oor die vrylating en sal ondersoek instel oor of daar enige onregverdige samespanning, hetsy deur die polisie of enigiemand, was ten einde uit te vind wat gebeur het.”